Οι δυνάμεις του Καντάφι, προς το παρόν πάντως, έχουν σταματήσει την προέλασή τους στην κωμόπολη Μπεν Τζαουάντ και στη Ρας Λανούφ. Επιμένουν να βομβαρδίζουν αεροπορικώς τη Ρας Λανούφ, προφανώς για να τρομάξουν τους εξεγερμένους και να ανακόψουν την πορεία τους. Ομως, όλη η εθνική οδός, από τη Βεγγάζη έως τη Ρας Λανούφ, μήκους άνω των 350 χιλιομέτρων, είναι γεμάτη με κονβόι πολιτών, ενόπλων και μη, που σπεύδουν στην πρώτη γραμμή. Εκεί, χιλιάδες περιμένουν τη σειρά τους για να φύγουν μπροστά. Κοιμούνται στο ύπαιθρο σε συνθήκες έντονου κρύου, γύρω από αναμμένες φωτιές, και παραμένουν στις θέσεις τους παρότι πολύ κοντά τους πέφτουν βόμβες ή πολλοί από αυτούς βλέπουν άλλους «συναγωνιστές» τους να πέφτουν νεκροί.